khistorydata/jeongjo-sjw-relations huggingface dataset:
정조 7년 · 목
巡廳啓言。去夜犯夜人武監金大義執捉。依更數治罪。敎以。相考案簿。元無似此名字。更爲草記也。又啓言。監軍李身敬。初更逢着紅衣人。問其姓名。則答以武藝別監金大義。故據其所告。草記矣。今承批旨。更問。則非金大義。乃金鼎九云矣。敎以。所謂金鼎九稱名人。因渠自現。業欲依訓將筵稟。定式科罪。而大抵奏御文字。何等莫重。則李身敬之只憑道聽之說。不考牌佩持之牌。以虛名草記。事之疏忽。孰大於此。且聞闕肄。不付踐更之卒。任渠所之云云。以此以彼。誤妄莫甚。身爲宣傳官。晝則噤口。不禁駕前之喧譁。夜則耽睡。不知夜禁之嚴重。所當決棍懲勵。適値齋日。姑不處分。自今日更令發巡。捉得諸凡豪悍冒禁之人。明知其恪勤擧行。後當分揀。以此分付。此草記勿施。
정조 7년 · 강
命兵曹參判未差之代。以新資人擬入。
정조 7년 · 목
敎曰。兵曹番次苟簡。參判遷轉後。無入直堂上。參議參知許遞。前望單子入之。參判未差之代。以日前新資未經實職人。口傳擬入。竝待下批牌招。推移入直。
정조 7년 · 강
召見奉審承旨李時秀于誠正閣。
정조 7년 · 목
予曰。莎草何如。時秀曰。 陵上莎草。有少損處云故。奉審則圓封一邊。比他未茁。而已爲着根。有漸長之望矣。
정조 7년 · 강
命進御加味六和湯。限三貼煎入。榻敎也。
정조 7년 · 강
命進御加味六和湯。前方中人蔘代入沙蔘。黃連減二分。一貼更爲煎入。榻敎也。
정조 7년 · 강
左議政洪樂性。陳箚請勘。賜批。
정조 7년 · 목
箚略曰。臣雖愚迷。豈不知儒臣疏語。亶出勤政功之意。而强爲此深引之計哉。第是含默之罪。大官三司。初無異同。而旣犯反重之辜。獨漏譴削之請。諉以倖逭。晏然蹲冒。上辱朝廷。下駭聽聞。亦非臣之所敢出。顧臣面前道理。惟有亟遞見職。少伸微分而已。臣雖欲拚棄四維。貪榮冒據。其奈國事之泮渙相。職之玷汚何哉。以情以病。蠢動無路。亟賜重勘以存國體。批以。勤攻之言。何不引而爲過。反有此決去就之擧耶。以今鼎席。卿又不視事。廊廟之事。屬之何人。卿須安心勿辭。卽起視事。弘濟時艱。仍命遣史官傳諭。
정조 7년 · 강
遞承旨鄭東浚李時秀金載瓚。以趙鼎鎭黃昇源尹承烈代之。
정조 7년 · 목
東浚等不爲仕進。敎以。許遞。前望單子入之。○敎曰。右副承旨見有實★(虫+羔)。許遞。前望單子入之。又敎曰。新除授承旨。牌招察任。罷散人竝敍用。不可一敍一否。其時亞銓。亦爲敍用。
정조 7년 · 강
諸承旨持公事入侍于誠正閣。仍召見濟州牧使嚴思晩。
정조 7년 · 강
命畿湖嶺賑政狀啓。區別稟處。
정조 7년 · 목
敎曰。畿湖嶺穡事告歉。民情擧皆遑急。而幸因道伯守宰之悉心賙濟。今則賑政已畢。三道狀本。次第來到。前此旣有考勤慢行賞罰之敎。則今番不可循例回啓。諸道狀本規例。不但各自不同。區別之際。亦有詢問後決處者。賑恤堂上及吏兵判。抄出文書。登對稟處。
정조 7년 · 강
命譴罷三司。竝敍用。
정조 7년 · 목
敎曰。堂疏從施。欲存防限。而大臣旣以此引義。則不可無闊狹之擧。況爲日稍久。罰亦行矣。譴罷三司。竝給牒敍用。
정조 7년 · 강
命次對久未爲之。明日來會。
정조 7년 · 강
命吏判薦望。更往受來。
정조 7년 · 목
政院啓言。吏曹參議金宇鎭。以本曹判書薦望事。往于大臣處。則左議政洪樂性以爲。方在惶蹙竢譴中。不敢議薦云。何以爲之。敎以。辭箚旣已承批。三司亦皆敍用。今此竢勘云云。實非意慮所及。未知更有甚節拍。可以出膺乎。至於慨然之斥。不過章奏間茶飯說語。以此引以爲決遞之端。尤所莫曉。安心議薦之意。更卽往傳。仍爲受薦以來。
정조 7년 · 강
有政。吏曹參議金宇鎭進。
정조 7년 · 목
以徐浩修爲吏曹判書。
정조 7년 · 강
命刑曹前參判。沈頤之仍任。
정조 7년 · 목
敎曰。諸道上來獄案之積置者。方令該曹覆啓。而亞堂旣聞筵敎。無異專當擧行。此時徑遞可悶。刑曹前參判沈頤之。仍任前職。
정조 7년 · 강
命檢閱李祖承削職拿處。奉敎待敎窠權減。
정조 7년 · 목
因藝文館待敎望單子。敎以。任自陞遷。極爲放恣。況無啓目之薦狀。渠又暗地越送幾何。而渠輩又欲欺瞞乎。渠之所爲。萬萬無據。此望筒勿施。檢閱李祖承爲先削職。其罪狀。令該府拿問處之。藝文館奉敎待敎窠權減。官案付標。
정조 7년 · 강
吏曹判書徐浩修。疏辭新除天官之任。賜批。
정조 7년 · 목
批以。卿之地處。亦云晩矣。卿其勿辭入來開政。
정조 7년 · 강
命承旨沈豊之等。爲先削職。廢壞傳敎之罪。招致問啓。
정조 7년 · 목
敎曰。近來事。皆欲任之。至於近密之事。稍異外廷今雖言之可乎。名以傳敎。則固當遵守之不暇。而似此微細事。一番依樣擧行之後。便復抛棄。以傳敎歸之弁髦。此事若此。他事奚論。近密然矣。外庭可知。大抵薦狀之具啓目入啓。啓下後越送政曹。自是古例。而去丁酉以前。一時權罷之事也。近復申復。則忽自今日。注書薦狀。政院不爲啓辭。翰林薦狀。本館不爲啓目。館監事之不親細務。誠無怪也。諸承宣之不遵傳敎。罪果如何。此等事放忽。外面觀之。無甚關係。流弊至於近日朝廷而後已。注書越薦時承旨沈豊之李在學趙鼎鎭黃昇源李時秀李重馥。爲先削職。其廢壞傳敎之罪。從當下該府拿問。爲先招致闕外問啓。
정조 7년 · 강
政院。以李祖承問啓啓。
정조 7년 · 목
問啓。時囚罪人李祖承以爲。矣身翰注薦狀。復舊之後。所當奉行之不暇。而今日特敎薦之擅自越送。注書望之不爲啓辭。一則矣身之罪。二則矣身之罪。嚴敎之下。惶恐遲晩。敎以。協陽門非禁府。則未到西間之前。忽稱時囚罪人。果何意思。而旣稱罪人。又稱矣身。而原情中。除却吏讀。亦何委折乎。屢次詢問。不啻丁寧。則專諱本事。一不指陳。甘自歸於罪上添罪之科。究厥所爲。極爲駭痛。陞座事段。初不警咳於筵中。越薦事段。乃敢違越於受敎。始有自行自止之跡。繼犯無忌無憚之罪。由前由後。莫非難貰之端。而近來時樣。事事雖皆隨衆汨董。而如渠幺麼年少小官。乃復效嚬。惟以欺瞞周遮爲事。如是不已。而節次升遷。則氣勢勢將莫可誰何乎。一問再問。所對儱侗。今番則如前矣除良逐條奏對。萬一依違。下該府推問。斷不饒貸。此原情出給。更令書入。
정조 7년 · 강
命吏判申飭行公。兵判賑堂。先爲詣閤。
정조 7년 · 목
因吏曹判書徐浩修再牌不進啓辭。敎以。無異宿趼。則連事違召。殊無所據。賑邑守令論賞。亦係民事。況有入侍稟處之命。分義所在。豈容如是。從重推考。更卽牌招。申飭行公。賑堂兵判如已來待。先爲詣閤。牌去來。另加申飭。○敎曰。吏判批下。卽爲牌招察任。
정조 7년 · 목
敎曰。劇務相妨。判義禁李命植許遞。其代今日政差出。待下批牌招察任。
정조 7년 · 강
有政。吏曹判書徐浩修進。
정조 7년 · 목
以金履素爲吏曹參判。沈頤之爲大司憲。洪明浩爲大司諫。金翊休爲執義。李東郁爲司諫。李延伋爲掌令。洪樂淵崔烜爲持平。徐美修爲校理。吳泰賢爲副修撰。兪彥鎬爲禮曹判書。李敬養爲右尹。具善復爲判義禁。朴祐源爲同義禁。
정조 7년 · 강
召見藥房三提調于誠正閣。都提調徐命善。提調金華鎭。副提調沈豊之。
정조 7년 · 목
承候也。○命善曰。聖體有不安節。今則若何。臣等聞三提調入侍之命。敢來問候矣。予曰。似是積滯。兼有暑症而然。不至大段矣。命善曰。請使諸御醫。入來。詳察聖候。以審用藥之方何如。予曰。醫官待令則入來也。諸御醫進伏。予曰。令各陳用藥之方。諸醫官以次論奏。予曰。依昨日方文。入人蔘三分黃連五分可也。命善曰。醫云聖候當暑。胃氣少虛。且六和湯。異於常時進御。三分蔘藥力恐少。加入五分。進御五貼似宜矣。醫官等曰。雖進御十貼。恐無所妨矣。予曰。五貼姑先製進。予曰。畿湖畢賑狀來到。誠奇矣。命善曰。今番監司守令。皆殫心奉公。至誠賑濟矣。予曰。左相近日事何也。命善曰。自堂箚後不勝惶蹙。其情似然矣。予曰。予於此。誠欲無言。至於洪儀泳事。事雖係於隄防。而若是紛紜。左相於此。有不得辭其責矣。從古亂逆。何代無之。而豈復有如禧賊父子兄弟叔姪妻妾奴主作逆之變乎。此則在廷臣子之所共讎視。而今日之葛藤至此。此誠慨然矣。左相畏約太甚。恇㥘太甚。其情勢。予非不知。而頃日次對。聲淚俱下。予亦不樂而罷矣。大抵今之時體。以無模稜爲能事。奏對之際。嬆婀成風。論思之時。含默爲事。惟知康濟一身。不欲一言開陳。雖以次對論之。大臣不言。備堂不言。三司不言。擧世惟以持祿保位。爲一副當規模矣。命善曰。臣猥忝具瞻之地。朝象之所以致此者。臣罪矣也。予曰。人情若此。俗習若此。無論東西黑白。必有矯弊之道。而予則深居九重。漠然不知。欲聞受病之源。而人心世道。一至於此。國事誠無可爲之道矣。予豈以是專責於左相哉。卿亦不能辭其責矣。
정조 7년 · 강
召見賑恤堂上及吏兵判于誠正閣。賑恤堂上鄭民始。吏曹判書徐浩修。兵曹判書李命植。
정조 7년 · 목
予曰。吏判進前稟處也。浩修曰。惠堂稟處後。臣當繼陳。而肅謝後。仍卽登筵。賑恤狀啓。未及詳見。明日次對。商量稟處之地何如。予曰。勢似然。依此爲之也。然則兵判稟處。亦於明日爲之好矣。命植曰。臣曹別無稟處之事矣。予曰。如以加資啓下。則當付實職。豈非兵曹事乎。
정조 7년 · 강
賑恤堂上鄭民始。以京畿湖西嶺南畢賑狀覆啓。
정조 7년 · 목
民始啓言。三道畢賑狀啓。有登對稟處之命矣。伏見京畿監司李亨逵畢賑狀啓。則以爲。驪州牧使元厚鎭。抄出飢民。斗租苞醬。兩次白給。辦得穀物。作爲賑資。而嫌不擧論。場稅應捧。一傡停免。治績賑政。爲道內之最云。而旣無穀數之載錄。請賞一款。不得擧論。安山郡守李成祜。抄錄飢民。極精無遣。而自備之穀。終不報來。高陽郡守林重遠。自當抄飢之際。躬行閭里。饋粥嘗其甘苦。給糧簸其糠粃。自備穀。一不報來。長湍府使李漢五。五百包穀物。料理自備。賙救無一損瘠。竹山府使李彥忠。分賑之規。條理詳明。自備五百餘石。盡心接濟。龍仁縣令金履中。精覈飢口。竭誠賙救。自備穀物。至於二百餘石之多云。安山郡守李成祜。高陽郡守林重遠。治績雖有著稱。穀物初不報來。別無可論。長湍府使李漢五。竹山府使李彥忠。龍仁縣令金履中。畿邑自備之過數百石者。殊甚可尙。令該曹考例稟處。通津士人李弘遂。願補私給。至於八百餘石之多。楊州出身金應麟。京居出身李珍暹。各出百餘包租。添補賑資云。各人等之損出許多穀物。濟活民命。極爲可嘉。亦令該曹。請考例分等施賞。從之。又啓言。洪忠監司金文淳狀啓以爲。海美縣監曺潤根。本以詳敏之才。且濟慈惠之政。闔境忘頷顑之憂。治續賑政罕比。而四百石自備。庇仁縣監朴泂。開賑之日。益殫誠力。殆近半千石自備。沔川郡守兪彥銻。抄饑付賑。設粥分穀。損廩自備。亦爲三百石。洪州牧使李謙煥。抄飢則無見漏。分穀則務精實。貧戶無流離之患。自備穀物。亦至四百餘石之多。扶餘縣監尹昹。已自議賑之初。必愼抄飢之方。民命賴安活。廩米所餘。能辦百石之備云。五邑守令之悉心賙賑。仰體飭諭。自備穀物。濟活民命者。極爲可嘉。靑陽縣監李珽[璡:I-PERSON]。尼城縣監沈禧。俱以之次邑。不藉國穀。損出殘廩。分賑饋粥。得有全活之喜。藍浦縣監洪尙德。私自拮据。至誠賙窮。許多飢民。賴以安接。殘邑守令之以薄俸終始救濟之誠。不容全沒云。三邑守宰。乃以之次之邑。有此私賑之擧。就考自備穀數。則尼城分給各穀。爲三百五十餘石。靑陽分給穀。爲三百十餘石。藍浦分給穀。爲一百三十餘石。不待朝令。捐出薄廩。私自開賑。有此濟活者。比諸原賑邑守令。尤當有褒賞之典。竝令該曹考例稟處。韓山嘉善李繼甲。願納租一千石米五石。舒川進士羅後倫。願納租一千石。林川閑良金光載。願納租五百石。鴻山閑良尹衡禧。願納租三百五十石。扶餘閑良趙重鎭。願納租三百石。結城良人嚴馬堂。願納租一百石。西原折衝安世徵。願納租一百石。閑良金鼎國。願納麰一百石云。各人之多出穀物。以補賑資者。宜有褒獎之擧。亦令該曹。請考例分等施賞。從之。又啓言。慶尙監司李秉模狀啓以爲。列邑守宰之賑政勤慢。自備多少。旣非通一道設賑。竝不擧論。至於機張縣監徐有龍。自備租一千四石零。自當救急。自備千石。例有論褒。而此與元賑邑有異。只擧實狀。敢此附陳云。乃以至殘之邑。辦此私賑之擧。自備千餘石穀物者。極爲可嘉。令該曹孝例稟處。梁山幼學金載輝。私賑租二十石零。金海嘉善崔泰柱。租四十二石零。閑良金當先。租五十五石零。幼學孫有福。米二石零。租三十五石。密陽幼學李景尹。租九百二十四石零。牟一百四十六石零。嘉善李玉男。租二百九十八石零。幼學金宗泰。租三十三石零。軍威折衝成泰重。租一百七十四石零。牟三十九石零。仁同幼學宋亨道。租三十九石零。閑良金守善。租六十二石零。草溪幼學金嵂。租一百二十石。大丘閑良權昌質。願納租一百十五石。星州幼學裵度智。米三十石。昌原嘉善洪世雄。私賑租三百石。義城折衝吳有聖。願納牟一百石。私賑米三石。太二石。租五十五石。牟四十五石 義興幼學洪致東。租十九石零。新寧良人盧孫乞。租八十石零。金山崔永貴。租二十四石零。申彭甲租十三石。良人金善伊。租十石。知禮幼學李光普。願納租十七石。永川良人蔣厚萬。願納太二十一石零。良人朴貴才。租二十石零。良人崔連載。租十三石零。良人金聖得。租十二石零。良人李鳳采。租十石零。各人願納穀物。雖有多寡之不同。其誠則俱甚嘉尙。百石以上。令該曹考例稟處。百石以下。令本道本邑。分等從厚施賞。請以爲激勸之地。從之。
정조 7년 · 강
命賑邑守令璽書表裏賞典。諭書以其實績措辭撰出。
정조 7년 · 목
敎曰。賑邑守令論賞。自有次第。加資也。璽書表裏也。表裏也。準職也。熟馬帖給。陞敍調用。兒馬帖給也。凡爲七等。所謂璽書表裏之典。有名而無實。與無璽書之表裏馬帖之成給。無甚差殊。自今宜有成式。若有璽書表裏賞典。則諭書。以其實續措辭撰出。啓下後安寶賚齎傳。而諭書事體。與敦諭別諭等書無異。承旨代撰事。定式施行。無璽書之表裏馬帖之成給。依前以有旨成送事。該房知悉。
정조 7년 · 강
命武監尹長壽。待私習日重棍。降付一款。今日內擧行。
정조 7년 · 목
巡廳啓言。去夜犯夜人武藝別監尹長壽執提。何以爲之。敎以。移送本都監。令訓將査實草記。○訓鍊都監啓言。依傳敎。犯夜武監尹長壽査問。則以母病問藥次。醫家往來之際。自致犯夜納招。而不無餙詐之跡。故執捉巡卒處査問。則以白衣脫網。醉臥路邊云。身爲掖隷。泥醉犯夜。已極痛駭。査問之下。不以實告。尤極無嚴。爲先取招以入。敎以。勘罪事。具意見論稟草記。又啓言。尹長壽昨夜犯禁時。雖無與人鬪閧之事。身係掖屬。恣意過飮。醉倒路傍。極爲駭然。請從重決棍。降付從末。敎以。待武藝私習日。渠輩齊會處。從重決棍次。爲先自該廳付過。降付一款。今日內擧行事。一體分付。
정조 7년 · 강
命砲手朴成昌等論賞。虎皮入之。
정조 7년 · 목
訓鍊都監啓言。本局砲手朴成昌。外南山近處。偶見虎跡。請其同哨軍。豹虎一頭捉納。時値日熱。去皮封進。敎以。該軍兵。自本營各別論賞。虎則去皮封進云。聞是十五日所捉。肉必餒敗。卿自區處也。○因捉虎砲手朴成昌等施賞草記。敎以。肉已區處。皮則入之。
정조 7년 · 강
命時囚李應爀。嚴問取招。
정조 7년 · 목
因應爀囚單子。敎以。所犯不輕。不可不卽爲盤覈取服。今日內開坐。嚴問口招以聞。拿命之下。理宜星夜馳進。而逗遛中路。昨始就囚。至使奪符宣傳官。未免先期入來。此亦放恣之一段。添問日取招。
정조 7년 · 강
命時囚池德斌柳憲周。從重照律。
정조 7년 · 목
義禁府。以時囚罪人池德斌柳憲周等保放啓。敎以。還囚以待處分。○因還囚草記。敎以。屢次嚴問之下。渠輩之游辭粧撰。一味吞吐。情狀極爲痛駭。本罪之外。卽此一節。所犯不輕。今日開坐時。從重照律以聞。
정조 7년 · 목
左議政洪樂性曰。近日涼暖不調。聖體若何。昨日進御湯劑後。凡節何如。予曰。似是暑症耳。判尹具善復曰。李應爀幾皆承服。而斂民錢一事。諉以前例。糊蔘一款。亦可謂承服矣。予曰。非承服之語。知義禁亦參聞。右參贊鄭昌聖曰。附蔘亦是一律。似無直招之理。而其供曰。出給下隷。使之修整。便是承服矣。善復曰。此非造蔘矣。予曰。判義禁前已申飭。何敢曲護乎。判義禁推考。善復曰。非敢曲護矣。予曰。何敢分疏乎。昌聖曰。旣犯一律。判堂雖欲護之。亦何可得。昨日推問時盤問。亦盡心爲之矣。樂性曰。胎峯事。漸漸遲久。誠悶矣。予曰。出場無期矣。樂性曰。從速下敎伏望。予曰。元厚鎭李成祜林重遠。不報石數。何意也。樂性曰。不報穀數者。在渠廉隅。而有若見能者然。前此別報者亦有之矣。予曰。此三人。則似當有嘉賞之典矣。浩修曰。大體言之。以國穀賑民。自是職分。恩典恐或過當矣。予曰。然則仍置勿論。事涉如何。樂性曰然矣。今番賑政。異於他時。諸守令仰體德意。悉心殫力。傳敎內視勤慢施賞。亦非過中矣。予曰。李成祜林重遠。亦有分等乎。司直鄭民始曰。論其治績。別無區別。而元厚鎭則爲一道之最矣。予曰。機張報千石。邑況果如何。兵判李命植曰。聞是殘邑。亦云神奇矣。予曰。雖非元賑邑。大體則擧職。況公廨修補。猶有賞典者乎。浩修曰。賑邑外施賞。不載規例矣。予曰。朴泂。何狀人。樂性曰。聞是松都人。且有才局云矣。予曰。善賑守令。合爲幾何。民始曰。爲十二人矣。予曰。自備千石者。當爲加資矣。元厚鎭爲治。曾不料至此。人固未易知也。樂性曰。厚鎭之兩次白給。卽高陽安山之所無矣。予曰。大體善治。爲人亦好。朴泂則全用渠財。當爲賑政第一。李漢五。檢災善而爲治。無異元厚鎭矣。安山高陽則可合何賞。樂性曰。當爲第二第三矣。予曰。吏判之意何如。當論賞則何爲。浩修曰。此與治績有異。惟在上裁之如何矣。予曰。自備穀之不載報狀。意在要名。事涉不誠。此後自備者。若不載錄。勿爲擧論。予曰。幾石以上。可以論報乎。有隣曰。百石以上則狀聞。百石以下則令本道論列査報矣。予曰。此後則以五十石以上。定式好矣。予曰。嶺伯狀啓中。一百七十人飢死。二人病死云。數多者曰飢。數少者稱病。事屬自己之自矜。今將推考。而道臣之言。此豈成說。若以御史書啓。褒奏監司則如是云云。猶或可也。決非監司自道之語矣。民始曰。遣辭果未善矣。予曰。漕船臭載。何其頻數。有隣曰。前此或有大洋之致敗者。今番之致敗於近江。事涉異常矣。予曰。向來法聖船致敗處乎。民始曰。其近處云矣。予曰。聞是淺灘之致。或稱掘浦。則無此患云。而豈非巨役乎。民始曰。只濬渠則無難矣。樂性曰。物力浩大。安得不難乎。予曰。格軍不善指路而然乎。有隣曰。今番則聞是風浪。片片破碎云矣。
정조 7년 · 강
命坡州牧將士應料不足。以常賑穀及北漢大興留庫中劃付取耗支放。
정조 7년 · 목
左議政洪樂性啓言。卽見坡州牧使許冥報備局辭緣。則以爲。本營軍餉米一千九百石。盡分取耗。以爲將士支放之需矣。連値歲歉。或停退或蕩減。元穀漸縮。耗條隨減。應料上下。無以分排。今年耗條不足米五十石零。以本州所在常賑耗中折米劃給。而來頭接濟。無以支繼。北漢大興兩處所在米。限一千石劃給取耗。以爲支放之需爲請矣。軍餉漸致減縮。支放無以分排。及今變通。在所不已。今年不足五十石零。以本州常賑穀。依所謂折米劃給。至於北漢大興米一千石區劃事。防營事勢。雖甚悶迫。而兩處軍需。亦不可不念。北漢大興留庫中。各二百五十石劃付本州。以爲取耗支放之意。知委於松都留守摠戎使處。此後則雖有停捧蕩減之時。關係支放者。報備局稟旨擧行事。請一體分付。從之。
정조 7년 · 강
命公市所用分債取息之弊。令道臣詳査啓聞。
정조 7년 · 목
左議政洪樂性啓言。卽見前北評事金載人所啓。則公市所用小靑布。自己卯換木。分債取息補用矣。每年開市。在於十二月。故翌年分債。而其取息。則自開市年計則利。方其給債之時。稱以昨年。而爲先折取利息。民怨滋甚。定例旣無當年取息之文。則減給當年條利息。俾無疊徵之弊爲辭。而有令廟堂稟處之命矣。一邊給債。一邊取利。揆以法意。在所當禁。而此是財力不敷。用處在卽。來頭利條。有難等待。故有此先爲取用之謬規矣。一例防塞。不無窒礙。而今則差需庫給債。評事旣以爲有裕。則釐革引用利條之例。少紓邊民難支之弊。似甚便好。而創始年條。數爻多寡。不可不一問於道臣。請令道臣詳査。啓聞後稟處。從之。
정조 7년 · 강
許施關東旌善郡牟麥換作之請。
정조 7년 · 목
左議政洪樂性啓言。卽見原春監司蔡弘履報備局辭緣。則枚擧旌善郡守牒呈以爲。春牟耳牟。數甚黟多。爲弊不些。春牟四百石。耳牟一千石。從其宜土。以太木麥準折換作爲辭矣。穀物之裒多益寡。乃是不可已之政。而本郡兩麥。旣爲民弊。則合有變通之道。準折換作。亦無所妨。依所請施行之意。請分付。從之。
정조 7년 · 강
命李應爀所供。行關本道査實後照律。
정조 7년 · 목
判尹具善復啓言。李應爀所供中七千餘兩之說。與道啓八千數旣相左。且例貿則體蔘一兩四十兩。尾蔘一兩二十四兩。官貿則體蔘一兩一百兩。尾蔘一兩六十兩。而斂民錢七千四百九十兩。蠲徭錢四千六百六十兩。合一萬二千一百五十兩。以例貿計之。則餘錢四千八百餘兩。以官貿計之。則不足爲六千九十餘兩。明査其例貿官貿然後。可知其益已與否。不可以渠之所供。斷定其罪。行關本道。査實以來後。請照律嚴處。從之。
정조 7년 · 강
吏曹判書徐浩修。以三道畢賑後賞典覆啓。
정조 7년 · 목
浩修啓言。以三道畢賑狀啓。因賑恤廳覆奏。善賑邑守令及私賑人等。令該曹考例稟處事命下矣。以臣曹謄錄所載。參考今番三道守令及私賑願納人之賑政優劣。穀數多少。則京畿之長湍府使李漢五。竹山府使李彥忠。湖西之庇仁縣監朴泂。恪勤接濟。民無損瘠。自備穀數。俱爲五百石。考之已例。合施表裏賜給之典。海美縣監曺潤根。洪州牧使李謙煥。自備穀爲四百石。沔川郡守兪彥銻。自備穀爲三百石。合施熟馬賜給之典。龍仁縣令金履中。自備穀爲二百石。扶餘縣監尹昹。自備穀爲一百石。合施兒馬賜給之典。靑陽縣監李璡。尼城縣監沈禧。藍浦縣監洪尙德。自備穀爲或三百餘石或爲一百餘石。機張縣監徐有龍。自備穀又過千石云。四邑守令之殫誠接濟。極爲嘉尙。而但四邑旣非元賑邑。則本無論賞之例。竝姑置之。韓山嘉善李繼甲。舒川進士羅後倫。俱以一千石租補賑。密陽幼學李景尹補賑。租九百石。牟一百四十石。合爲千餘石。已上三人。參以節目。合施相當職調用之典。通津士人李弘遂補賑租八百石。林川閑良金光載五百石。已上二人。參以節目。合施加資之典。楊州出身金應麟。京居出身李珍暹。補賑租過百石。鴻山閑良尹衡禧。扶餘閑良趙重鎭。俱以三百石租補賑。結城良人嚴馬堂。西原折衝安世徵。俱以一百石租補賑。閑良金鼎國補賑牟一百石。密陽嘉善李玉南補賑租二百九十石。軍威折衝成泰重補賑租一百七十石。草溪幼學金嵂。大丘閑良權昌質補賑租。俱過百石。昌原嘉善洪世雄補賑租三百石。義城折衝吳有聖補賑牟一百石。已上十三人。合施帖加成給之典。而事係恩典。臣曹不敢擅便。請上裁。敎以。李漢五朴泂曺潤根。才已別爲論賞。勿論。其餘守令論賞及私賑人願納人等論賞。竝依爲之。大凡守令論賞。本有定式。熟馬之次。卽陞敍也。金履中自備穀爲二百石。依式例陞敍。尹昹則比履中。自備數不及爲折半。此則依所啓爲之也。
정조 7년 · 강
命各道限滿漕船。盡屬惠廳補用。庫舍修改。長山串大椽木。待秋斫取。
정조 7년 · 목
司直鄭民始啓言。各道限滿漕船之不堪使用者。例爲分送各軍門。而本廳若有修改之事。則每多請得取用矣。見今庫舍修補處不少。今年發賣漕船。勿送軍門。盡屬本廳。請以爲補用之地。從之。又啓言。本廳庫舍。將欲修改。凡干材木。今方求覓。而至於大椽木。有難私得。長山串大椽木。限一千三百介。待秋斫取。以本道兵防船。請使之輸送。從之。
정조 7년 · 강
命恩信君墓所入物力。北關作銀條錢中一萬兩取用。
정조 7년 · 목
戶曹判書徐有隣啓言。恩信君墓石物祭廳所入物力。從優磨鍊事命下矣。[戶:I-OFFICE]兵曹及惠廳輸送外。假令都數。又爲二萬五千四百兩零內。一萬五千四百兩零。已爲拮据區劃。而其外餘數。他無推移之道。北關詳定餘米布作銀條錢中。限一萬兩取來移送。請以爲繼用之地。從之。
정조 7년 · 강
召見承旨趙鼎鎭金宇鎭于誠正閣。
정조 7년 · 목
予曰。禮房承旨入侍。金宇鎭進伏。予曰。嶺南繡衣沈基泰事果如何。暗行豈有狀啓之例乎。宇鎭曰。慶州營將事。事體似然矣。
정조 7년 · 강
命進御加味六和湯。前方中去沙蔘入人蔘三分。加羌活五分。黃連二分。自今日煎入。
정조 7년 · 강
遞吏曹參判金履素。
정조 7년 · 목
敎以。政月當前。在外吏曹參判許遞。與參議佐郞未差之代。前望單子入之。
정조 7년 · 강
命畿湖道伯守令及捐財人施賞。
정조 7년 · 목
敎曰。去歲畿湖之歉。殆挽近所無。哀彼頷顑。擧將塡于溝壑。今幸賙賑已了。瘡痍甫蘇。此皆道伯邑宰竭誠接濟之效也。然所施之實政。所被之實惠。雖未知邑邑無彼此。而總而言之。抑云不至太無形。且前此操切。旣出常格。到今論賞。何必過加慳持。昨今覆奏。雖甚精約。或因不報石數。或因元非賑邑。多在勿論中。如是則太埋沒。驪州牧使元厚鎭加資。庇仁縣監朴泂。賑政之爲最。比渠治績。猶屬次第件事。此等人須有別般褒賞之擧。可以勵他有地閥無聲績之守宰。亦爲加資。安山郡守李成祜。高陽郡守林重遠。實有可紀之勞。豈可仍而見漏。準職除授。靑陽縣監李璡。尼城縣監沈禧。雖非元賑邑。自備之數。旣云夥然。令該曹參考可據之例草記。藍浦縣監洪尙德。賑政勝於治績。可謂功過相半。勿論。長湍府使李漢五。檢災設賑誠款。實所罕聞。海美縣監曺潤根。勞績亦不下安山高陽兩倅。竝令該曹。隨品遷擬。向於京司發賣或抄戶之時。主管堂上旣施皐比之典。今不可異同。京畿監司李亨逵。洪忠監司金文淳。各中虎皮賜給。昨年已以考勤慢之意。屢有飭敎。言不可不信。今於行賞之日。宜有論罰之政。而自朝家。何必强加區別。況今貶月在卽。就其中不堪任事之人。無或以事往而置之。一從所聞見之優劣。爲黜陟之高下事。自廟堂枚擧此意。謄關各別嚴飭。又敎曰。富民之捐財營賑。濟活飢民。志則可尙。勞亦可酬。年前湖南千包穀。私賑三人。使之起送。卽除實職。蓋出於獎勸之意。今番嶺湖設賑時。韓山李繼甲。密陽李景尹等。私賑補賑之穀。俱過千數。朝筵雖命除授實職。而仍而置之。無實甚矣。至於畿內。土瘠民貧。富戶絕罕。通津李弘遂八百包私賑。可敵韓密千包。只給帖加。亦欠激勵。帖文姑勿成給。與嶺湖私賑兩人。各令道臣起送上來後。微稟事。分付吏兵曹。舒川進士羅後倫。以千餘石精實穀。專當一邑之賑資。不但不愧渠父祖之事。比邑倅。不可同日而語。且有羅星樞已例。依 先朝癸巳傳敎。實僉知加設單付。使之上來謝恩。
정조 7년 · 강
命恩信君墓役料布上下。依延齡君房例擧行。
정조 7년 · 목
敎曰。恩信君墓役事。凡係用民力處。才令戶判拮据財力。速卽區劃。而至於料布上下。不關民力。此則依延齡君房例擧行事。分付惠廳。
정조 7년 · 강
命承旨趙鼎鎭黃昇源傳旨分揀。
정조 7년 · 목
因諸承旨問啓。敎以。其中趙鼎鎭黃昇源。事勢容或似然。原傳旨分揀。
정조 7년 · 목
以吳載純李文源李亨元林錫喆爲承旨。鄭昌順爲大司憲。權以綱爲副校理。曺遠振爲修撰。徐有成爲副應敎。
정조 7년 · 강
命玉堂違牌坐罷人敍用。
정조 7년 · 강
遞承旨林錫喆李文源。以金宇鎭柳誼代之。
정조 7년 · 목
敎曰。同副承旨聞有應避之嫌。落點勿爲頒布。前望單子更爲入之。又敎曰。右副承旨林錫喆。院中有應避之嫌。陳疏留院云。與前同副望筒。一體勿施。前望單子入之。又敎曰。違牌承旨許遞。前望單子入之。
정조 7년 · 강
命靑陽縣監李璡。尼城縣監沈禧陞敍。機張縣監徐有龍加資。
정조 7년 · 목
吏曹啓言。靑陽縣監李璡。尼城縣監沈禧。雖非元賑邑。自備之敎。旣至夥然。令該曹參考可據例。稟處事命下矣。該守令之優數自備。殫誠接濟。固可嘉尙。更請無例賞典。則激勸恩敎。恐有屑越之患。論賞一款請置之。敎以。元賑邑。自有區劃之穀物。而至於此兩邑。當賑而不賑。私自賙饑。事甚可嘉。陞敍可也。又啓言。機張縣監徐有龍論賞一款。更考稟處事。伏承下敎矣。機張則元非賑邑。而特以千石之自備。單擧褒獎者。揆以格例。恐未妥當。且賑邑以外。則初無分等論賞之事。有難以道啓所載自備之數。遽引無例之賞典。以啓日後虛實相蒙之弊。當該道臣推考。機張縣監徐有龍論賞請置之。敎以。均之爲私賑。而李璡沈禧。則以數百石自備。陞敍調用。獨此徐有龍。以千石自備。旣不得一視之澤。反使監司。替受問備之罰。寧有如許顚倒之事。卿之遠嫌太過。此草記勿施。該縣監徐有龍。依法典。施以加資之典。
정조 7년 · 강
命恩信君墓役時。惠廳米元數中。以錢米參半輸送。
정조 7년 · 목
宣惠廳啓言。依傳敎恩信君墓役事時。祭廳募軍匠料石物輸運車價等。米四百九十石。木五同三十匹輸送。敎以。本局米未輸來之前。自內需司。貿米輸送役所。其數不些云。本廳米元數中。以錢米參半輸送。以爲自該司推移償用之地也。
정조 7년 · 강
命慶州前營將宋應休決處。令廟堂論理草記。
정조 7년 · 목
刑曹啓言。慶州前營將宋應休。係是朝官。請移送義禁府處之。敎以。御史此擧。曰是曰非。廟堂之議不一。未知何以決折之爲當。不必令義禁府拿處。此狀啓下廟堂。廣考可據之例。參以意見。使之論理草記。
정조 7년 · 강
配池德斌于吉州牧。柳憲周于三陟府。
정조 7년 · 목
義禁府啓言。承文博士池德斌。權知副正字柳憲周等。各杖一百收贖。流三千里定配。竝私罪施行。允之。敎以。憲周功減一等。又啓言。池德斌吉州牧流三千里。柳憲周三陟府徒三年。請竝依例押送配所。允之
정조 7년 · 강
罷承旨李亨元金宇鎭趙鼎鎭柳誼黃昇源職。
정조 7년 · 목
政院啓言。卽者肅章門內。有一人打鼓。故急爲搜捕。考見號牌。則生員李行有爲名人。假稱扈衛軍官。自敦化門入來云。闕門何等至嚴。而有此攔入擊鼓之擧。事未前聞。當該兵曹堂上從重推考。下屬科治。李行有移送法司。入直郞廳及當該守門將。所當重勘。而本院請推外無他罰。何以爲之。○敎曰。此等啓辭。不欲作答。而院議之無批還下。前例甚罕。以知道頒布。又敎曰。卽者政院啓辭。有訝惑者。予欲面詰其故。在院諸承旨竝卽詣閤。又敎曰。近來所謂廷臣之紆紫施朱。行呼唱於道路者。外面看之。似是秉義明理之人。而其中亦然乎否。若言今日大義理。無過明義錄之書焉。是豈非我東一部麟經乎。若不歸之弁髦。束之高閣。則胡乃爻象不佳。兆朕已綻乎。上自廊廟。下至臺閣。亦果有明目張膽底意乎。向日事。不須復提。而雖以目下院議言之。隱情有無。姑舍是。進士稱號人。變着軍服。假稱扈衛軍官。突入肅章門內。亂打更鼓。聲撤大內。鳴鼓人抱冤事狀。自有法司。從當推問。而處在近密。耳邊旣聞扈衛軍官四字。則不可與向日鄕民攔入論也。宜卽驚動請罪之不暇。而騎堂之只請推考。何乃玩愒之甚也。還下啓辭。致有飭敎。而略改下項一句。仍以前本入啓。有若爭抗者然。噫。明日張膽。雖難責之於人人。其爲不職。誠大矣。雖命詣閤。何必召接。重傷事體。在院諸承旨一竝罷職。今日政。以在京無故人差出。待下批竝卽牌招。推移入直。
정조 7년 · 강
命兵曹參知李義行削職。守門將李道馨。行首守門將閔百履。嚴棍取招。
정조 7년 · 목
兵曹啓言。長湍居稱以進士李行有爲名人。突入擊鼓。事係變怪。拿入棍問。則所告內。以渠之良賤卞別事。欲爲鳴冤云。行迹殊常。不可尋常處之。移送捕廳嚴査。當該守門將汰去拿問。臣亦不能檢飭。致有此變。惶恐待罪。敎以。近來門禁。雖曰解弛無餘地。所謂入直堂郞。若能申飭。豈有是也。此草記還給。○敎曰。近日時樣。自上提飭之事。自下必欲漫漶。上下以交相背馳爲事。此風未已。幾何不馴致向來氣習乎。予則以爲。不防之關。無礙而入。此無異於誘入。豈可謂之攔入乎。然攔入闕門之不足。至入肅章門之內。此又不足。章甫而變着軍卒之服色。甚至許多名色。稱以扈衛軍官者。後弊所在。不可尋常處之。今日齋日相値。有難用刑。爲先拘囚。待明朝嚴問取招。期於得情。兵曹堂上無論入番與否。不能申飭之罪。無非當該。然今日入直堂上。豈可歇勘。削職。該郞官令該府嚴問口招。以爲照法重繩之地。該門守門將行首守門將。竝令兵判。待明朝。嚴棍取招草記。
정조 7년 · 강
命機張縣監徐有龍準職調用。長湍府使李漢五。海美縣監曺潤根。遷擬調用。
정조 7년 · 목
吏曹啓言。機張縣監徐有龍加資事命下矣。雖已資窮。未經準職。何以爲之。敎以。然則今日政。準職作窠調用。長湍府使李漢五。海美縣監曺潤根。亦令今日政。次次遷擬作窠。仍爲調用。東銓如無見窠。與西銓相議。內遷作窠可也。
정조 7년 · 목
以李敬養柳義養尹承烈吳大益林錫喆爲承旨。安鼎大爲掌令。尹尙東爲副校理。李魯春爲副應敎。金履素爲戶曹參判。鄭志儉爲右尹。李漢五爲宣川府使。曺潤根爲朔州府使。鄭觀采爲長湍府使。李尙謙爲海美縣監。
정조 7년 · 강
命諸承旨傳旨中。沈豊之等付標。前注書李祖承等分揀。
정조 7년 · 목
政院啓言。注書薦狀事。依下敎査問本院書吏處。則以爲。伊日注書薦狀。食後到院。而只憑今年二月十七日。前承旨李在學所錄置中。凡於注書越薦時。以啓辭爲之。待下批越薦。而只初付時。啓辭。至於間遞還付及以翰林移去移來時。勿爲啓辭。直爲薦狀於吏曹之語。至於不爲啓辭而越送云矣。査問下。所供如此。敎以。觀此査問啓辭。無非李在學妄錯之擧。然則下吏別無爲罪之端。竝勿問。諸承旨傳旨中。前都承旨沈豊之。前承旨李時秀李重馥付標。前注書李祖承分揀。翰林李崑秀注書尹行任。亦竝分揀。竝卽牌招入直。
정조 7년 · 강
遞承旨吳大益。以徐龍輔代之。
정조 7년 · 목
大益牌不進。敎以。許遞。前望單子入之。
정조 7년 · 강
命兵曹參議李文源。卽令入直。
정조 7년 · 목
兵曹。以文源牌招入直啓。敎以。參議李文源前任承旨望筒。旣命勿施。此非仍任。肅拜與否。非可論也。此草記勿施。卽令入直也。
정조 7년 · 목
敎曰。當該注書朴能源拿問處之。○因囚單子。敎以。付過放送。
정조 7년 · 강
御暎花堂。行內試射。
정조 7년 · 목
自內詣暎花堂殿座。行內試射。記事官李崑秀曰。抄啓文臣洪仁浩進箋。以親臨磨鍊乎。予曰。當爲親臨。而時原任閣臣抄啓文臣。皆當參班乎。承旨徐龍輔曰。向來李時秀進箋時。原任閣臣徐命膺同日進箋。故閣臣則以閣臣進箋參班。抄啓文臣則以抄啓文臣進箋參班。而今番則旣無閣臣進箋兼行之事。升殿則可矣。參班則似無義矣。予曰。此不可無一番定制。自今以後。閣臣進箋時。時原任閣臣參班。抄啓文臣進箋時。閣臣則升殿。只抄啓文臣參班。而閣臣進箋時讀箋官則以閣臣中爲之。抄啓文臣進箋時讀箋官則以抄啓文臣中爲之。自本閣臨時啓下也。予曰。舊選文臣都計劃後。亦當有謝箋矣。龍輔曰。似然矣。予曰。然則洪仁浩進箋。待下敎爲之。舊選文臣進箋。使之同日爲之也。試射畢。仍爲頒賞。少頃還內。
정조 7년 · 강
命進御六和湯。前方中去羌活。自明日煎入。榻敎也。
정조 7년 · 강
左議政洪樂性陳箚。請諸承旨譴削。賜批。
정조 7년 · 목
箚略曰。目下事。竊不勝驚駭者。鳴鼓人之攔入闕門。亂打更鼓。實是無前變怪。而職在近密之臣者。視若尋常攔入。不能嚴辭請罪。致勤飭敎。紀綱解弛。胡至於此。喉院騎曹。雖已經處分。而諸承宣不可以罷職而止。亟施譴削之典。斷不可已也。臣昨日昏後。具箚呈于政院。則坐直承宣以爲。旣是齋日。又過門限。不宜捧納而退却。今始呈上。各以相箚。見阻喉院。前所未聞。此實臣見輕於同朝。尙誰咎哉。只慙恧而已。批以。承宣則坐在俗臼。自歸共浴之科。無情之失。譴罷足矣。末端事。聞是傳者誤耳。然體統所係。才命勘過矣。仍命遣史官傳諭。
정조 7년 · 강
司直金鍾秀上疏乞休致。仍請繼後。賜批。
정조 7년 · 목
疏略曰。臣之猥上乞骸之請。今已踰年矣。及登前席。裏情內迫。區區心曲之不敢形諸文字者。一一披露無餘。仰惟聖明在上。物無遁情。倘有假餙。天必殛之。臣何敢疊費蔓辭。重溷天聽也哉。曲垂惻隱之念。深軫全保之道。許臣依願致仕。以沒餘齒。千萬至祝。噫。如臣窮獨情狀。屢煩聖上所嗟愍。筵席惻恒之敎。至及於後事。臣退考儀曹謄錄。前後卿宰之以立後事陳乞。非一二。至有以蔭宰而疏請者。臣若抱此悲苦私情。嚴畏囁嚅。不一陳暴而死。是臣自阻於天地父母之前也。臣何忍爲此哉。臣之宗人前縣監守默。有孫三人。系派雖遠。昭穆可認。擬取其長子基建之第二子次福。爲臣亡子若淵之後。倘蒙聖慈。特推繼絕存亡之德意。亟命該曹照例施之。則是臣無子而有子。雖死而不死也。批以。卿之情理。嘗所悶念。疏請。令該曹照例施行。上款云云。又何發此言也。聽之亦覺支離。予於是。不能無介然于卿也。
정조 7년 · 강
大司憲鄭昌順上疏。陳勉乞遞。賜批。
정조 7년 · 목
疏略曰。昨日禁門攔入。凡在聽聞。疇不驚懍。噫。今日廷紳。皆丙丁傷弓之鳥也。攔入之變。式月斯生。此皆紀綱不立。隄防不嚴之致。烽臺擧火之民。終靳一律。犯蹕呼訢之輩。率多白放。愛克厥威。民不畏法。如是而紀綱何由可振。世無公議。人無主見。時象俗習。打成脂韋。自今以後。上自廊廟。下至銓郞。而明諭嚴飭。丕變前習。臣病伏床褥。無路趨詣。仍命鐫削。以安賤分。批以。昨今公事堆積。予方疲於酬應。際見卿疏。辭職而不失言事之體。拖及時政。可謂近來無此作耶。卿其勿辭行公。
정조 7년 · 강
執義金翊休上疏乞遞。仍討論諸人。賜批。
정조 7년 · 목
疏略曰。向來堂疏論勘。旣峻且嚴。榮途一步。有難冒進。同時被論諸臣。且未有一人之出脚。則臣何敢以時月之稍久。職名之差異。獨爲晏然冒出。以犯無忌憚之誅哉。亟削臣職。以肅朝綱。臣不敢以言官自居。而事在目下。敢此附陳。噫。丙丁以來。亂逆層生。懲討不行。洪儀泳則以僅免連坐之至親。自同平人。少無畏縮之心。李東埴則以同繫營獄之族屬。變其名字。敢生榮進之計。至於竝竊科名而極矣。榜眼一出。擧國齊憤。而分館之際。恣加紅圈者。尤可見人心之陷溺。而畢竟杖流之典。失之太寬。以至儀泳東埴之名。尙在榜中。世道之憂。容有其極。亟從大臣諸臣之削榜遠配之論。俾逆孼有所懲畏。噫。淸禁之地。潛入擊鼓。已極無嚴。而至於四字假稱。尤萬萬叵測。亟令王府。嚴鞫得情。至於騎曹堂郞該郞已命拿問。而該堂之罪。亦不可削職而止。竝令拿問。從重勘處。批以。俄於堂批及之。爾其勿辭察職。
정조 7년 · 강
都承旨吳載純上疏。自引乞遞。賜批。
정조 7년 · 목
疏略曰。頃承玉署除命於騎者直中。而臣於本職。情踪有惶蹙者。不敢承膺。歸伏私次。隕越無地。向者儒臣。以洪儀泳李東埴事。有不言三司譴削之請。旣蒙允許。則臣亦三司中一人。勘罪宜無彼此。而臣獨倖免。悚恧彌切。不意知申除旨忽下。促敎荐降。冒昧承膺。縱出伸分。仍因蹲據。斷無是理。玆敢露章自列。亟賜鐫削。仍治臣罪。批以。無怪乎一伸廉隅。本職許遞。
정조 7년 · 강
左承旨李敬養。左副承旨林錫喆。聯疏自引徑出。賜批。
정조 7년 · 목
聯疏略曰。卽伏見大臣箚子。竊有所惶愧者。臣等於昨夕。門鑰已下。箚本到院。而門限後不得捧入。自是事例。非不知相箚之體重。而事例有不敢違越。故以雖値齋日。自當微稟入啓。事例如右。有所防礙之意。往復矣。乃者大僚。以事未前聞。見輕同朝爲言。臣等何敢晏然冒居。陳章徑出。亟遞臣等之職。以安私分。批以。箚之不得從門隙入啓。誠如卿等之疏辭。而相箚體重。不拘齋日。則以齋日不捧之說。旣登於大臣箚中。卽此一款。卿等難免矇昧之責矣。
정조 7년 · 강
副應敎李魯春上疏乞遞。仍陳諸條。賜批。
정조 7년 · 목
疏略曰。東璧新除。又下於夢想之外。驚惶震懍。益無所措。如臣蔑學謏見。尙何望對揚文化之萬一哉。承膺無路。亟削臣職焉。臣方乞免。不宜贅他。而事在目下。玆敢附陳。噫。逆孼醜類。乘時媒進。覬覦榮途。而視若尋常。大僚不卽建白請削。槐院只自循例會圈。了無驚怪。少不持難。不但爲今日王綱不振之憂。亦係後日無窮之慮。豈不大可懼哉。更令盤詰。以施當律。臣昨伏見備忘下者。不勝懍然驚心。何許凶悖之漢。藏形變服。假托扈衛軍官。突入禁門。肆然擊鼓。噫嘻。四字稱號。戴天履地者。耳不忍聞。口不可道。而身居出納之地。職在宿衛之列。等閑看過。略不驚動。該曹草記。喉院請推。只出例套。不料隄防之掃地。義理之湮滅。至此之極也。伊時在院諸承旨。先施刊削之典。騎曹入直堂郞及當該守門將。竝施竄配之典。本兵之長。常時若能檢飭。豈有如此之事。亦施以譴削之典。斷不可已也。批以。諸條無已過乎。爾其勿辭察職。
정조 7년 · 강
大司諫洪明浩上疏。請李行有嚴訊。騎省堂郞譴削。守門將拿處。扈衛軍官革罷。賜批。
정조 7년 · 목
疏略曰。肅章門內攔入擊鼓之擧。誠不勝萬萬驚心。至於換着軍服。假稱軍官之狀。志意叵測。罪人李行有。亟令捕廳。嚴加訊問。鉤得情實。至於騎省入直堂郞。矇不糾察。以致此變。譴削之典。斷不可已。當該守門將[令該府:I-POSITION]拿問嚴覈。兵曹結束吏卒。竝令該曹嚴訊。所謂扈衛軍官。本以無賴游食之輩。來歷不明。不宜置之於宿衛之地。自今革罷。以他軍門某色正軍。推移代充焉。批以。李行有事。昨已處分。兵曹事。入直堂郞亦已勘罪。結束吏不必論。扈衛軍官革罷事。無幾因噎廢食。不允。
정조 7년 · 강
掌令李延伋上疏乞遞。仍論諸人。仍請洪儀泳等拔榜。賜批。
정조 7년 · 목
疏略曰。臣以試官時事。至蒙不敍之典。曾未幾何。除旨且降。顧臣前後罪犯。有難冒膺。亟許鐫免。以靖私義焉。卽伏見傳敎下者。有進士稱名者。變着軍服。假稱軍官。攔入闕門。亂打更鼓。此何變怪也。事之駭痛。莫甚於此。臣謂入直堂郞。亟施竄配之典。雖以本曹首堂言之。若能申明法意。早使檢飭。則豈有此變耶。亦施譴削之典。至於當該守門將及近仗軍士。令有司從重論罪宜矣。嗚呼。趾述纘諸賊。京來等凶黨。實是劇逆大憝。豈可使此賊輩親屬。復廁於殿下之廷哉。今者儀泳東埴輩。乃敢自同平人。冒入試場。旣占其科名。又選於國子。此實莫大之變怪也。彼大臣視若尋常。矇不覺察。及未臺臣疏出之後。始乃草草陳箚。僅僅塞責。焉用彼相。政爲此道。臣謂出身洪儀泳李東埴。竝命拔去榜中。使亂流知懼。王綱不紊宜矣。批以。入直騎省堂郞事。問備固知太輕。竄配不亦已甚。至於首堂。未知有譴削之罪矣。尾陳事。向有云云。何乃復此煩請。又若侵斥大僚。語意全不襯當。似此題目。豈可容易加之。比予急於矯俗。絲綸之問。略示不槪之意。爾謂予眞有厭惡於大臣。而無難發此不好口氣耶。爾之此擧。予甚非之。
정조 7년 · 강
持平崔烜上疏乞遞。仍謂騎判譴削。擊鼓人嚴覈。賜批。
정조 7년 · 목
疏略曰。臣向叨參試。不善檢察。至蒙譴罰。曾未幾何。新除又降。何敢視若固有。晏然仍昌。亟遞臣職。以安私分焉。噫。闕門防禁。何等嚴重。而乃於今日。遽有此擊鼓突入之變。雖未詳其事情之如何。以傳敎下者觀之。大內咫尺。肆然直入。已極驚心。變着軍服。稱曰扈衛。尤覺骨竦。入直騎曹堂郞。旣已處分。則爲其首堂者。罰止推考。失之太寬。臣謂當該判堂。亦施譴削之典。至於擊鼓人。則嚴覈得情。亟施當律。批以。不言攔入人之罪。又不言騎省堂郞守門將卒之罪。招拈出本兵長一人。斷斷爲說。能無顚倒之歎耶。
정조 7년 · 강
校理徐美修上疏乞遞。仍陳諸條。賜批。
정조 7년 · 목
疏略曰。臣只緣鈍滯之質。未及周詳。前席。陳達之際。自不覺其渾然同歸於誣世背正之科。臣心慙悚。久猶未措。一步名途。便屬鐵限。亟鐫臣職。勿復檢擬。臣以此情勢。豈敢拖及他說。而卽見朝紙。有池德斌柳憲周決配之擧。臣不勝駭惑。有難泯默。而凶賊之支屬餘孼。固宜明目張膽。務嚴隄防。而惟彼兩人之視若平常。巧置次圈者。揆以國法。寧有是也。池德斌柳憲周南必錫。更令嚴覈。期於得情宜矣。噫。攔入之擧。此何變也。名以進士。則其所省覺。尤非向來嶺民無識愚蠢之譬。而至如騎省。不能嚴飭於平日。有此無前之變怪。如此而尙何望嚴宿衛而防虞憂乎。又若喉院之臣。責任何如。則目見此萬萬驚駭之事。了無驚動底意。只請循例之推。烏得免稽忽之責。罷職之敎。猶屬薄勘臣。謂入直堂郞。在院承宣。竝施譴削之典。當該守門將。亦令從重勘處。斷不可已也。批以。諸條無已過乎。爾其勿辭。從速察職。
정조 7년 · 강
修撰李頤祥上疏乞遞。仍請諸賊施律。賜批。
정조 7년 · 목
疏略曰。華貫玉署。寵除聯翩。臣雖至愚。粗有彝性。便訣明主。臣豈獨忍。而惟有自劃之私義。已入聖鑑之俯燭。且臣勞疸重發。痰癖兼肆。床第喘喘。今已踰月。亟削臣職。俾安私分。臣於乞免之章。不宜及他。而近得小報。始知有大臣三司。以洪儀泳李東埴事。交章力請。尙靳兪音。臣愕然而驚。懍然而憂。性彼趾述輩切族。乃敢自同平人。希覬科宦。則其放恣無忌。與此賊何問。至若東埴。非但京賊親屬。旣繫旋宥。雖出好生之德。而揚揚赴試。小少無懲懼之意。亦一大變。殿下觀變玩占。悔往知來。三司所請諸賊。一竝施以常刑當律。俾一世知國家有法。則何憂乎儀埴之跳踉。何患乎羸豕之躑躅。試願殿下。勿以人而廢其言也。批以。俄於臺批及之。爾其勿辭察職
정조 7년 · 강
遞承旨吳載純李敬養林錫喆。以鄭昌順趙尙鎭金載瓚代之。
정조 7년 · 목
敎曰。今日政院事。無往而非罪。況大臣以此引咎。承宣烏可無罪。昨日坐直承宣。一傡遞差。又敎曰。承旨前望單子入之。待下批牌招。
정조 7년 · 강
召見直提學鄭志儉。承旨柳義養于誠正閣。
정조 7년 · 목
予謂義養曰。予性好看書。且好與人論文。而無人叩發。久未能起予所好。今得承宣之博雅。可以備顧問矣。義養曰。區區犬馬之誠。亦自幸其昵近耿光矣。予曰。南奉朝賀文集序文見之乎。義養曰。聞有御製序文。而未及奉覽矣。予曰。春官志。今至幾何。義養曰。今幾就緖矣。予曰。此書若善爲編摩。則承宣之功。當不淺尠矣。義養曰。昨日政院擧行。多有錯誤者。臣等不勝惶悚矣。予曰。又有何事耶。義養曰。罪人李行有請罪啓辭。移捕廳一句追後。添書於草本。而整寫時未及照檢。未免脫漏。如此罪人。何可出付秋曹乎。更爲移送捕廳。似不可已。故敢達。予曰。何必捕廳。旣送秋曹。自秋曹善盤問。亦無所妨矣。予曰。今日頗有雨意矣。農家之望。甚急云耶。義養曰。今年大抵節晩。似不至甚急矣。
정조 7년 · 강
召見承旨金載瓚鄭昌順于誠正閣。
정조 7년 · 목
予曰。都承旨一疏。文贍意暢。深庸可嘉。憲臣之疏。固當如是。○敎曰。都承旨入侍。昌順進伏。予曰。卿疏甚善。非但製作之謂。陳勉最美。以近日事言之。臺閣之上。風習不靖。一臺唱之。百口紛然。務爲新奇。轉相層激。頓無眞率歸着底語。良可慨歎。卿獨此際。能脫然於俗態。故予所以深許者此也。疏中陳戒。予當受以爲過。然其奈予之心。不忍置辟於殘氓。每欲生出將死之命。故嚮者放火等罪酌處之命。亦宜寬乎云爾。且寄國重任。不得其人。亦予之責也。奈何奈何。卿之兄弟。位躋卿宰。歷躋淸顯。亦可謂近密之臣也。果未知卿之意。能直陳無隱。以擔當爲事乎否也。今之都令。卽古之尙書令。位顯責大。顧不重歟。第今擊錚擊鼓之一路。開之亦難。閉之亦難。閉之則下民之冤。無由登聞。開之則有此等變怪。何以則好耶。大抵申門鼓。巳有於國初。而古者設置門外。有聞鼓聲。則使注書往探之矣。今之注書。豈欲當其任哉。予則以爲。出付于外堂直。置諸道傍。則訟冤之路大開。而亦無若此攔入之弊矣。昌順曰。此猶小事。亦或如此。而況懲討之大乎。聖斷太失於寬假。臣等固仰好生之盛德事。然誅亂殛凶。堯舜之所不免也。懲一勵萬。亦爲好生之一端。淸禁九重。何等深嚴。而變着偸入。驚動崇聽。此何變怪。凡於隄防。不能祛本。每欲臨事强制。故層生凶妖。職由於是。至以門禁言之。今明數日。必能嚴飭。然差過數日。解弛如前。臣誠憂歎。故俄進之疏。略暴平日憂愛之忱。愚裏所激。自然說到眞境。臣豈有毫分善於章奏間文字而然乎。且臣之兄弟。受國厚恩。涓埃寸心。豈欲後於人。而孤負之罪。臣當先之。予曰。卿見文獻備考雷淵集乎。此數件書。不無有補於世。故欲爲印出而未果也。吾東方素稱文獻之邦。而予則以爲無文獻之邦也。昨日之事。今日不知。良可歎哉。
정조 7년 · 목
都摠府。以中日習射。親臨試射相値。不得爲之事啓。敎以。內試射。豈可以相値。直爲頉稟。卿等推考。然而日勢今晩。中日則置之。
정조 7년 · 강
諭左議政洪樂性。
정조 7년 · 목
政院啓言。卽者議政府錄事來言。左議政洪樂性以爲。臺言峻發。有萬萬震懍。不敢偃處私次。今方逬出城外云。來納命召。何以爲之。敎以。俄於臺臣罷職傳敎。已悉言之矣。卿之斷斷裏曲。予豈不洞知。以是予每以無隱之意。隨事提諭。予意卿想亦諒之。至於臺臣疏語。太沒商量。專事噴薄。其爲壞事面而損體統。孰有大於是。職由予敬禮之誠意。未孚於群下之致。自顧靦騂。無以爲諭。聞卿有出郭之行。挽執是急。先將數行之語。略布虛佇之思。卿其安心。卽爲入來。○敎曰。坐直承旨卽爲馳往敦諭。仍傳命召。與之偕入。見今夜色向闌。有難遲待門開。今下開門標信。闕門城門留門後進去。
정조 7년 · 강
罷掌令李延伋職。
정조 7년 · 목
敎曰。大臣予所敬禮。大臣假令有些少過誤。在言責之地者。固宜就事論事。以寓勤政之義。豈容任其口氣。浚轢爲無難事也。俄於批旨。略示未安之意。而揆以事體。決不當仍以無警。大抵左揆之秉心畏約。國耳靡他。奚獨予心感歎。斷斷誠款。抑亦通朝之所共知。今也忽以不干之事。勒加情外之斥。甚至一二句語。嘲侮備至。臺臣則曰。以爲大臣耻之云云。而予則以爲。臺臣妄率之擧。予反爲臺臣耻之。且念向日大臣箚批中。屢及憂時慨俗之語。予之本意。不在於大臣。則尤豈可捏引箚事。如是其架空爲說。以此以彼。臺臣事萬萬乖當。掌令李延伋罷職。
정조 7년 · 강
命機張縣監徐有龍。堂上三品窠調用。
정조 7년 · 목
吏曹啓言。機張縣監徐有龍。準職調用事命下矣。臣曹正三品窠無相當職。不得擧行。敎以。然則堂上正三品窠調用。
정조 7년 · 강
命行首守門將閔百履放送。該門守門將李道馨從重照律。
정조 7년 · 목
兵曹啓言。該門守門將李道馨。行首守門將閔百履。一傡拿入。嚴棍取招。則道馨所告內。昨日是新舊番交替。而攔入之人。着戰笠入來。故認以禁軍。未得執捉盤問。有此擊鼓之境。罪合萬死云。百履所告內。身爲廳首。奉公與他自別。至於昨日。有此前無之變怪。不能檢飭之罪。萬死無惜云。箇箇嚴棍究問。而旣有嚴棍取招草記之命。爲先捧供以入。敎以。行首守門將。旣決棍。分揀放送。該門守門將。亦已捧供。移義禁府。使之從重照律草記。
정조 7년 · 강
遞兵曹判書李命植。
정조 7년 · 목
敎曰。本兵之長。體貌自別。況是崇品重臣。臺言旣出之後。勢難强令行公。且今政月在卽。與其臨期遞易。無寧早卽一伸。行兵曹判書李命植。今姑許遞。
정조 7년 · 강
配李道馨于永同縣。
정조 7년 · 목
義禁府啓言。守門將李道馨。今已拿囚而照律。杖八十收贖。告身盡行追奪。永同縣徒二年定配。請依例押送配所。敎以。如有功議。各減一等。又以道馨無功議啓。
정조 7년 · 강
命兵曹書吏金世紳等。決杖放送。
정조 7년 · 목
刑曹啓言。兵曹結束色書吏金世紳等。不禁攔入之罪。雖已遲晩。和應情節。專事發明。不可不更加覈實。竝爲嚴囚。請以待結末。敎以。堂郞所不禁之事。該色吏何以防戢。且與近仗軍之把門輩有間。自本曹參酌決杖放送。
정조 7년 · 강
命時囚李尙載議處。
정조 7년 · 목
義禁府啓言。兵曹佐郞李尙載原情。泛稱遲晩。請刑推得情。敎以。除刑推議處。
정조 7년 · 강
召見承旨鄭昌順于誠正閣。
정조 7년 · 목
予曰。敦諭。卿必善作矣。昌順曰。此等文字。雖善於辭令者。亦以爲難矣。予曰。息庵集應製文字。多有合作矣。昌順曰。偏嗜明文。故體裁往往洽似矣。予曰。近不見右參贊久矣。右參贊之多聞博識。予常嘉之。故每有召見之便。必資講磨之益矣。雷淵集御製序文。承旨見之乎。昌順曰。未及奉覽矣。予曰。注書之向來策文見之乎。昌順曰。見之矣。不特向來所作。本自能文矣。予曰。右參贊亦與於寶鑑校正之役矣。人姓之訛誤。何故不察耶。昌順曰。當初宣廟寶鑑編摩時。誤書其姓。故子孫上言。許令釐正。而頒布之後。不得一一釐正。畢竟重編之時。有此踵謬之歎云矣。予曰。近年以來。勿論疏章救擧措。一未見有直截敢言之風。豈予來諫之誠。未孚而然歟。予於此。實不勝慨然矣。昌順曰。含默之風。非今斯今。聖敎及此。竊仰來諫之德意。而習俗已痼。恐難以日月挽回矣。
정조 7년 · 강
右副承旨金載瓚。以母病陳疏乞遞。賜批。
정조 7년 · 목
批以。爾之本職許遞。
정조 7년 · 강
副司果李秉喆疏陳私情。請釐改寶鑑中一字之誤。賜批。
정조 7년 · 목
疏略曰。臣竊有區區私情。事關先祖者。冒死仰籲。臣之六代祖贈執義臣光輪。與文烈公臣趙憲同時殉節。事蹟表著於後世。而今於寶鑑編中所載臣六代祖姓字。誤以趙字書之。臣不勝驚痛。竊伏念莫重文字之未免於有誤。不過以訛傳訛之致。則自朝家據實釐正。自是不可已之事。亟命有司。竝卽釐改於板本及頒布之書。使一字之舛誤亟正。百世之傳信。批以。姓字誤書之處。原本使之洗補矣。
정조 7년 · 강
同副承旨尹承烈。以左議政洪樂性附奏啓。
정조 7년 · 목
書啓以爲。臣奉聖敎。馳往傳諭于左議政洪樂性所住處。以爲臣愚迷昏錯。自速人言。萬萬慚蹙。蒼黃出城。不意半夜。承宣辱臨。傳宣聖諭。慰勉備至。曠恩異數。逈出尋常。至有傳授命召。與之偕入之命。臣雙擎莊誦。感惶靡措。今此憲臣之疏。辭意嚴正。論列的確。矇不覺察之罪。僅僅塞責之誅。臣誠受以爲罪。臣罪至此。萬殞猶輕。將何顏面。復入備門。廁跡朝端乎。玆不得不還納命召。荐犯辜負之科云矣。臣旣承偕入之命。姑爲仍留。敎以。此敦諭。爾其更爲敦諭。仍傳命召。期於偕入。
정조 7년 · 강
奉謨堂及閣內諸處修改。命以二十九日爲之。
정조 7년 · 강
召見承旨徐龍輔柳義養趙尙鎭于誠正閣。
정조 7년 · 목
予曰。明日卽農家所謂占雨之盡七也。若未得雨於明日。則或慮爲兆於來月之旱。我心憂悶。此時如何。予方瞻天而尤望望也。龍輔曰。聖念若是其切。豈不得雨乎。予曰。今夕日下風初定。夜氣蒸熱。其雨庶幾。正是田家望雨渴悶時也。旱氣其或不至太甚歟。尙鎭曰。間間有驟雨處云矣。予謂義養曰。卿昔在江陵。多所釐革。予嘗嘉之。今番北關之行。何無所陳乎。義養曰。往還忽劇。民間弊瘼未。及得聞矣。予曰。卿知下番翰林尹行任乎。義養曰。臣與其父尹琰。有同硏之誼。而其文識人望。爲儕流所推。惜屈於蔭仕。而有子早闡。非獨行任之才華夙成。乃其食報之理也。予曰。凡取人之道。有經綸焉。有文章焉。文章乃其次之。予則以文章爲餘事也。
정조 7년 · 강
命罪人李行有姑爲因囚。崔錫祿刑推取服。
정조 7년 · 목
刑曹啓言。罪人李行有。則情犯不可以尋常冒入擊鼓治之。更爲加刑嚴訊。期於輸款。而崔錫祿。則行有之事。無不同情相議。則肅章門內擊鼓委折及扈衛軍官假稱情節。亦必與之爛熳同情。敢曰不知。推諉其叔。亦極巧惡。一體嚴訊得情。壓良一款。已經登聞。待本事決末。請詳査處之。允之。敎以。李行有旣設一次之刑姑爲因囚。以待結末。門路之指示。軍服之借給。皆是崔哥稱名漢所作俑。依啓目刑推取服。
정조 7년 · 강
遞承旨徐龍輔。以鄭宇淳丁範祖爲承旨。
정조 7년 · 목
敎曰。院直苟艱。左副承旨許遞。與未差之代。前望單子入之。待下批牌招。推移入直。
정조 7년 · 강
同副承旨尹承烈。以左議政洪樂性附奏啓。
정조 7년 · 목
書啓以爲。臣奉聖批。馳往傳諭于左議政洪樂性所住處。則以爲。臣罪臣自知之。三朔中書。事事顚錯。孤負聖簡。自陷大戾。隄防漸弛。紀綱不振。一則臣罪。二則臣罪。噫。趾述纘範之窮凶極惡。京來諸賊之凶謀逆節。亘萬古所未有者也。此賊輩之族屬。乃敢冒占科名濫參次圈。則隄防之蕩然。莫此爲甚。而臣旣不能卽請削拔科榜。又不能卽請嚴處圈官。而末乃因臺疏。而始爲陳箚塞責之計。則臣豈不至冤而極痛哉。然而臺論嚴正。臣何敢冒進。更犯壞廉防無忌憚之科乎。第臣身旣退。則莫重命召。不敢一刻淹留。仍爲還納。罪上添罪。恭俟嚴誅云矣。臣旣承偕入之命。姑爲仍留。敎以。此敦諭更爲傳諭。仍傳命召。
정조 7년 · 목
予命注書出去。大臣敦諭三通。合各探何承宣所作以奏。注書徐瀅修出問還奏。予曰。今番則以左承旨所作用之。其餘而作。則明再明使之鱗次入用也。予曰。好雨知時。民事萬幸矣。龍輔曰。沛然注下。近來之所未有也。予曰。能無不足之慮乎。龍輔曰。所得已多。天氣蒸熱。姑不可謂開霽矣。予命注書出去。抄啓文臣課試諸作。使試官考第以入。瀅修持試券出來。考出後還持以入。
정조 7년 · 강
命時囚洪允喆議處。李尙載定配分揀。
정조 7년 · 목
義禁府啓言。玉果縣監洪允喆原情。泛稱遲晩。請刑推得情。敎以。除刑推議處。又啓言。兵曹前佐郞李尙載。則身爲騎郞。一任抛棄。漫不察飭。宿衛之地。無賴之人。恣意攔入。肆然擊鼓。事係變怪。究厥罪狀。萬萬痛駭。以此照律。杖八十收贖。告身盡行追奪。徒二年定配。私罪施行。敎以。功減一等。又啓言。尙載功減一等。杖七十收贖。保寧縣徒一年半定配。請依例押送配所。敎以。堂郞不可異同。且與守門將差間。定配則分揀。
정조 7년 · 강
命罪人崔錫祿等。照律以聞。
정조 7년 · 목
刑曹啓言。罪人崔錫祿更推。而使行有。冒入宮禁擊鼓情節。游辭粧撰。終不吐實之狀。萬萬凶狡。請更加嚴刑。期於輸情。敎以。行有之攔入。由於錫祿之指示。渠卽一一自服。則犯者雖是行有。使之犯者卽錫祿。此獄原謀。錫祿是爾。與有行行有竝施一次之刑。竝只照律以聞。而闕門出入。自有信標。賤隷則有信漢符焉。禁旅則有勿禁牌焉。將校則亦有傳令。而獨於扈衛軍官。元無憑考之物。此不可不一番釐正。以此意牒移該廳。使之從長變通。仍卽草記。
정조 7년 · 강
判下秋曹各道殺獄案覆啓。